text: Thorleif og Co. må spille to forestillinger mere
  06 juli 2017 kl. 16.39
  Publikum tager afsked med Leif Maibom og hans elskede Thorleif med maner. Sønderborg Sommerrevy meddeler i dag, at der laves to ekstra ekstra-forestillinger.
  Sommerrevyen bliver set af 25.000, hvis de to ekstra forestillinger bliver udsolgt. Og det tyder alt på.
  - Jeg troede da, at billetsalget ville klinge af hen ad vejen efter premieren, siger Leif Maibom. Men nærmest tværtimod. Vi har bare solgt og solgt. Af de 2.000 ekstra, som vi satte til salg midt i juni, er der nu kun nogle få hundrede tilbage. Så vi måtte jo gøre noget...
  Der var planlagt 44 forestilinger. Så blev der udbudt fire ekstra-forestillinger. Med de to ekstra ekstra-forestillinger udvides spilleperioden til 5. august.
  Men selv derefter får revyholdet ikke ferie. Leif Maibom antyder, at der kan blive tale om endnu en ekstra forestilling, hvis billetsalget fortsætter i samme tempo.
  Og så kommer der måske også et nummer med i Revyernes Revy, som foregår på Bakken 13. august. Udtagelseskomiteen har netop været på besøg…
  Leif Maibom har meddelt, at han stopper i Sønderborg Revyen efter denne sæson.
  
  